पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर के चलते क्षेत्र में तेजी से संक्रमण फैल रहा है। संक्रमण की चैन तोड़ने के लिए प्रशासन ने पूरे प्रदेश में कोरोना कर्फ्यू लगाया है। पुलिस और प्रशासन द्वारा कुछ दिन तक सख्ती नहीं की थी। इसके चलते लोग कोरोना कर्फ्यू का उल्लंघन कर रहे थे। इस कारण कोरोना संक्रमण कम होने की जगह तेजी से बढ़ रहा था।
कोरोना की दूसरी लहर में संक्रमण की चैन तोड़ने के लिए प्रशासन द्वारा कुछ दिन से सख्ती बरतना शुरू कर दी है। इसके तहत रविवार को पुलिस और राजस्व विभाग के अधिकारियों और कर्मचारियों ने शहर में फ्लैग मार्च निकाला। थाना प्रभारी सियाराम सिंह गुर्जर और नायब तहसीलदार देवदत्त गोलिया के नेतृत्व में पुलिस और राजस्व विभाग के कर्मचारियों ने शहर में दोपहर 12 से शाम 4 बजे तक शहर का भ्रमण किया। इस दौरान लाउडस्पीकर के माध्यम से लोगों से लोगों को अपने घरों में रहने और कोरोना कर्फ्यू का उल्लंघन ना करने की अपील की।
इस दौरान अधिकारियों ने लोगों से कहा कि कि कोरोना वायरस जानलेवा है। इसलिए घर में रहे और सुरक्षित रहें। फ्लैग मार्च चिकमगलूर चौराहा, रामलीला मैदान, शक्ति चौराहा, ईदगाह, पुराना बाजार, पंचायत चौराहा, रेलवे स्टेशन, रेलवे फाटक रोड, बरखेड़ा रोड सहित शहर के सभी चौराहों, तिराहों और प्रत्येक मोहल्ले की गलियों में पहुंचकर लोगों से कोरोना कर्फ्यू का पालन करने की हिदायत दी।
व्यापारियों को दी सख्त हिदायत
नायब तहसीलदार देवदत्त गोलिया और टीआई सियाराम गुर्जर ने व्यापारियों को सख्त हिदायत देते हुए कहा कि वह चोरी छिपे दुकानें ना खोले। उन्होंने कहा कि यदि दुकानदार चोरी छिपे दुकान खोलकर सामान बेचते दिखाई दिए तो उनके विरुद्ध दुकान सील करने के साथ सख्त चालानी कार्रवाई की जाएगी। इसके साथ ही उनका दुकान का लाइसेंस भी रद्द कर दिया जाएगा। अधिकारियों ने लोगों से कहा कि वह आज प्रशासन का सहयोग करें तभी कल कोरोना हारेगा और हम जीतेंगे।
संक्रमण रोकने की कोशिश, गलियों में भी पुलिसकर्मियों ने रखी नजर
बेवजह घूम रहे लोगों पर बरती सख्ती
पुलिस और राजस्व विभाग के अधिकारियों ने शहर के प्रत्येक मोहल्ले और गलियों में बेवजह घूम रहे लोगों पर सख्ती बरती। इस दौरान लोगों से बाहर घूमने का कारण पूछा। सही कारण नहीं बताने पर लोगों को अपने घर भेजा और कहा कि यदि अब इस तरह घूमते हुए पाए गए तो सख्त कार्रवाई की जाएगी।
रविवार को संपूर्ण लॉकडाउन के चलते सुबह से ही बाजार बंद रहा। प्रशासन ने शनिवार को सख्ती दिखाई थी उसका असर रविवार को भी रहा। रविवार को सुबह से ही सड़कों पर सन्नाटा रहा। इस दौरान सिर्फ सब्जी के ठेले ही बाजार में घूमकर सब्जी बेचते दिखाई दिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn